Document ID: 31995R3010

Nõukogu määrus (EÜ) nr 3010/95,
18. detsember 1995,
millega peatatakse täielikult või osaliselt teatavate Maltalt ja Türgist pärinevate ning koondnomenklatuuri gruppidesse 1-24 ja 27 kuuluvate teatavate toodete suhtes kohaldatavad tollimaksud (1995)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
määruses (EÜ) nr 3448/93 [1] nähakse ette põllumajandustoodete töötlemisel saadud teatavate kaupadega kauplemise kord;
Euroopa Majandusühenduse ja Malta vahelise assotsieerumislepingu [2] I lisa kohaselt peab ühendus osaliselt peatama ühise tollitariifistiku maksumäärade kohaldamise teatavate toodete suhtes; oleks asjakohane ajutiselt kohandada või täiendada teatavaid nimetatud lisas sätestatud tollimaksusoodustusi; sellepärast peaks ühendus käesoleva määruse I lisas loetletud Maltalt pärinevate toodete suhtes ajavahemikul 1. jaanuar - 31. detsember 1995 peatama kas määrusega (EÜ) nr 3448/93 hõlmatud kaupade suhtes kohaldatava maksu püsikomponendi või muude toodete suhtes kohaldatava tollimaksu iga kaubaartikli puhul esitatud tasemel;
Euroopa Majandusühenduse ja Türgi vahelise assotsieerumislepingu [3] artiklis 4 nimetatud üleminekuaja rakendamise tingimuste, korra ja ajakava kehtestamist käsitleva lisaprotokolli 6. lisa ning Euroopa Majandusühenduse ja Türgi vahelise assotsieerumislepingu juurde kuuluva täiendava protokolli [4], mis tulenes uute liikmesriikide ühinemisest ühendusega ja millele kirjutati alla 30. juunil 1973 Ankaras ning mis jõustus 1. märtsil 1986, [5] artikli 9 kohaselt peab ühendus täielikult või osaliselt peatama ühise tollitariifistiku maksumäärade kohaldamise teatavate toodete suhtes; lisaks oleks asjakohane ajutiselt kohandada või täiendada teatavaid nimetatud lisas sätestatud tollimaksusoodustusi; sellepärast peaks ühendus käesoleva määruse II lisas loetletud Türgist pärinevate toodete suhtes ajavahemikul 1. jaanuar - 31. detsember 1995 peatama kas määrusega (EÜ) nr 3448/93 hõlmatud kaupade suhtes kohaldatava maksu püsikomponendi või muude toodete suhtes kohaldatava tollimaksu iga kaubaartikli puhul esitatud tasemel;
eespool nimetatud Euroopa Majandusühenduse ja Türgi vahelise assotsieerumislepingu juurde kuuluva täiendava protokolli, mis tulenes uute liikmesriikide ühinemisest ühendusega, artikliga 7 nähakse ette teatavate Türgis rafineeritud ühise tollitariifistiku 27. gruppi kuuluvate naftasaaduste suhtes kohaldatavate tollimaksude täielik peatamine ühenduse aastase tariifikvoodi piires, mille suurus on 340000 tonni; see kvoot on asendatud ühenduse tariifilaega, mis on pärast järjestikuseid suurendusi 740250 tonni; tuleks ajutiselt ette näha selliste tollimaksusoodustuste edasine kohandamine, mis kujutab endast käesoleva määruse III lisas loetletud Türgist pärinevate toodete suhtes kohaldatavate tollimaksude täielikku peatamist ajavahemikul 1. jaanuar - 31. detsember 1995;
tuleks ette näha tollimaksude taaskehtestamine kõnealuste toodete suhtes erandjuhul; seetõttu tuleks komisjonile korrapäraselt teatada selliste toodete impordisuundumustest; selleks tuleks selliste toodete impordi suhtes kehtestada järelevalvesüsteem;
kõnealuste meetmetega ettenähtud tollimaksusoodustused peaksid olema vähemalt võrdsed nendega, mis ühendus on andnud arengumaadele üldise soodustussüsteemi (GSP) alusel;
GSP tariifsete meetmete kehtivusaeg põllumajandustoodete suhtes piirdub ühe aastaga, samas kui naftasaadusi käsitlevad GSP meetmed on mitmeaastased; asjakohaste põllumajandustoodete hulka ja majanduslikku tähtsust silmas pidades tuleks Malta ja Türgi suhtes kohaldatavate tariifsete meetmete kehtivusaeg viia vastavusse GSP põllumajandusmeetmete omaga; samas tuleks selguse huvides sellised meetmed koondada ühte määrusesse;
selliste tollimaksude peatamise otsustab ühendus,
ON VASTU VÕTNUD KÄESOLEVA MÄÄRUSE:
Artikkel 1
Järgmiste toodete suhtes kohaldatakse ajavahemikul 1. jaanuar - 31. detsember 1995 ühendusse importimisel iga toote puhul esitatud tollimaksumäära:
- koondnomenklatuuri gruppidesse 1-24 kuuluvad Maltalt ja Türgist pärinevad I ja II lisas loetletud tooted,
- koondnomenklatuuri 27. gruppi kuuluvad Türgis rafineeritud III lisas loetletud naftasaadused.
Artikkel 2
Käesoleva määruse kohaldamisel on päritolureeglid vastavalt Euroopa Majandusühenduse ja Malta ning Euroopa Majandusühenduse ja Türgi vahelise assotsieerumislepingu kohaldamisel mis tahes ajal kehtivad päritolureeglid.
Türgist pärinevate II ja III lisas loetletud toodete suhtes kohaldatava tollimaksu täieliku või osalise peatamise tagamiseks mõeldud halduskoostöö meetodid on need, mis on kehtestatud määrusele (EMÜ) nr 428/93 [6] juurde kuuluva assotsiatsiooninõukogu otsusega nr 5/72.
Artikkel 3
Kohaldatavaid tollimakse võib täielikult või osaliselt taaskehtestada artiklis 1 sätestatud korra alla kuuluvate toodete suhtes, mida imporditakse sellistes kogustes või selliste hindadega, et need põhjustavad või võivad põhjustada varalist kahju samalaadsete või nendega otseselt konkureerivate toodete tootjatele ühenduses. Selliseid meetmeid võib võtta ka siis, kui varaline kahju või varalise kahju oht piirdub ainult ühenduse ühe piirkonnaga.
Artikkel 4
Artikli 3 rakendamiseks võib komisjon vastu võtta määruse, millega taaskehtestatakse tollimaksud teatavaks ajavahemikuks.
Selline meede võetakse vastu artikli 6 lõikes 2 sätestatud korras.
Artikkel 5
1. Kui määruses (EÜ) nr 3448/93 sätestatud menetlusest ei tulene teisiti, võetakse vastu käesoleva määruse rakendussätted, eelkõige:
a) koondnomenklatuuri ja Tarici koodide muutmise tõttu vajalikud muudatused ja tehnilised kohandused;
b) tariifsete meetmete pikendamine käesolevas määruses nimetatud lepingute alusel;
c) nõukogu kinnitatud ühenduse ja asjaomaste riikide vaheliste protokollide või kirjavahetuse tõttu vajalikud kohandused;
d) käesoleva määruse muudatused, mis tulenevad mis tahes muust õigusaktist, mis nõukogu on vastu võtnud käesolevas määruses nimetatud lepingute või otsuste alusel,
artikli 6 lõikes 2 sätestatud korras.
2. Lõike 1 kohaselt vastuvõetud sätted ei anna komisjonile luba:
- viia sooduskoguseid üle ühest kvoodi kehtivusajast teise,
- muuta lepingutes või protokollides sätestatud ajakava,
- viia koguseid üle ühest kvoodist teise,
- avada ega hallata uutest lepingutest tulenevaid kvoote,
- vastu võtta õigusakte, mis mõjutavad impordisertifikaatide alla kuuluvate kvootide haldamist.
Artikkel 6
1. Komisjoni abistab määruse (EMÜ) nr 2913/92 [7] artikli 247 alusel moodustatud tolliseadustiku komitee.
2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
Komisjon võtab meetmed vastu ning neid kohaldatakse viivitamata. Kui need meetmed ei ole komitee arvamusega kooskõlas, teatab komisjon sellest viivitamata nõukogule. Sellisel juhul lükkab komisjon vastuvõetud meetmete kohaldamise edasi kolme kuu võrra alates kõnealusest teatamisest.
Teises lõigus osutatud tähtaja jooksul võib nõukogu kvalifitseeritud häälteenamusega teha teistsuguse otsuse.
3. Komitee võib käsitleda kõiki käesoleva määruse rakendamisega seotud küsimusi, mille komitee esimees tõstatab kas omal algatusel või mõne liikmesriigi taotlusel.
Artikkel 7
Komisjon võtab tihedas koostöös liikmesriikidega kõik vajalikud meetmed, et tagada käesoleva määruse rakendamine.
Artikkel 8
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 1. jaanuarist 1995.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 1995

Labels: 3
18